Is-sultan iħallas lil Mordekaj [ ] Dak il-lejl is-sultan ma setax jorqod; għalhekk ordna li jġibulu l-ktieb tal-annali, u qagħdu jaqrawhomlu quddiemu. [ ] U sabu miktub kif Mordekaj kien kixef lil Bigtan u Teres, iż-żewġ uffiċjali tas-sultan u għassiesa tal-bieb, li kienu riedu jmiddu idejhom fuq is-sultan Assweru. [ ] U s-sultan staqsa: "X'unur jew glorja kellu Mordekaj għal dan?" U l-qaddejja u l-għases ta' madwaru weġbuh: "Xejn ma sar!" [ ] U staqsiehom: "Min hemm fil-bitħa?" Dak il-ħin daħal Ħaman fil-bitħa ta' barra tal-palazz tas-sultan, biex ikellmu ħalli jgħallaq lil Mordekaj mal-forka li kien ħejjielu. [ ] U l-qaddejja tas-sultan weġbuh: "Hemm Ħaman fil-bitħa." U s-sultan ordna li jdaħħluh. [ ] Kif daħal Ħaman, is-sultan staqsieh: "X'għandhom jagħmlulu lill-bniedem li s-sultan ikun irid jonorah?" Ħaman beda jgħid f'qalbu: "Lil min jista' s-sultan irid junura l-aktar ħlief lili?" [ ] U Ħaman wieġeb: "Bniedem li s-sultan ikun jixtieq jonorah, [ ] għandhom iġibulu libsa li jkun libes is-sultan, u żiemel li jkun rikeb fuqu s-sultan, li tqiegħdet fuq rasu l-kuruna tas-saltna. [ ] Imbagħad il-libsa u ż-żiemel jagħtuhom lil wieħed mill-ogħla prinċpijiet tas-sultan u dan ilibbes il-bniedem li s-sultan ikun irid jagħtih il-ġieħ, u jrikkbu fuq iż-żiemel, u jgħaddih mill-pjazza tal-belt, u jibdew jgħajtu quddiemu: "Hekk jagħmlulu l-bniedem li s-sultan ikun irid jonorah." [ ] U s-sultan wieġeb lil Ħaman: "Isa, mela ħu malajr il-libsa u ż-żiemel kif għedt u agħmel hekk lil Mordekaj il-Lhudi li soltu joqgħod fil-bieb tal-palazz. Qis li ma tħalli xejn milli għedt. [ ] U Ħaman ħa l-libsa u ż-żiemel, u libbes lil Mordekaj, u rikkbu, u għaddieh mill-pjazza tal-belt, u beda jgħajjat quddiemu: "Hekk jagħmlulu lill-bniedem li s-sultan ikun irid jonorah." [ ] U Mordekaj raġa' lura lejn il-bieb tal-palazz u Ħaman mar jiġri lejn id-dar b'qalbu sewda u rasu mgħottija. [ ] U qal kulma ġralu lil Żeres, martu, u lil ħbiebu kollha. U l-għorrief tiegħu u martu Żeres qalulu: "Jekk Mordekaj, li int bdejt iċċedi quddiemu, hu ta' nisel Lhudi, int ma tista' tagħmel xejn miegħu; ibqa' żgur li għad titlef." [ ] Huma u jkellmuh waslu l-uffiċjali tas-sultan, u ħaduh malajr għall-pranzu li ħejjiet Ester.